Da Li Bai () (701 - 762), aa bekannt ois Li Po oda Li Bo, wor a kinäsischa Dichda. Zamma mid seim Freind Du Fu () guit a ois grässda Dichda vo Kina im Goidnan Zeidoita (Tang-Zeid).

Da Li Bai wead oft ois Dichda vo "Wein, Weib und Gsang" bschriem. Es gähd bei eam oba aa um taoistische Themen, um de Vamischung vo Draam und Realitet und um de scheene, wuide Natua. Ea hod se oba ob und zua aa mid zeitgschichtlichn Themen, wia Kriag, Korruption und Landlem befossd.

Da Li Bai wor aa im echtn Lem a recht wuida Hund. Ea hod se unta andam efta duelliad und dobei mid seina kinäsischn Kampfkunsttechnik a boar Leid hoamdrahd.

Sei berihmtasdes Gedicht is Yuè Xià Dú Zhuó (月下獨酌), boarisch eppa Saufarei im Mondschein, wo da Dichda si in da Nocht mid am Kruag Wein zruckzigat und mid seim oagna Schoddn ostässt.

De Schriftn vom Li Bai hom an groussn Einfluss af Dichda in Feanost oba aa im Westn ghobt. De Wiakung hoit bis heit o. Sogoa da Mao Zedong hod se in seina Lyrik vom Li Bai beeinflussn lossn.

Da Gustav Mahler hod via Orbadn vom Li Bai in sei Orchestaweak Das Lied von der Erde eibaut. De Gedichtln keman vo da frein Ibasetzung vom Hans Bethge ausm Franzesischn.

Schriftn

Da Li Bai hod aloa eppa 1000 Gedichtln gschriem. Vui Schriftn san owa ned sicha vo eam.

ocht Rhapsodien (Fu)
149 Titl noch Musikamtsliadln (Yuefu)
59 Gedichtln im Oidn Stui (Gushi)
779 Gedichtln im Oidn und im Neien Stui (Gujintishi)
58 Prosastickl

Beispui
Es bekanntasde Gedicht vom Li Bai:

Saufarei im Mondschein

Unta Bliah mid an Kruag Wein -
Aloa schenk I ma ein, koa Freind is mid.
As Glasl houch, lod I den Mond ma ein,
Mei Schoddn is aa do, - na samma z dritt.
Gwiss vastähd da Mond ned vui vom Wein,
Und wos I dua, mocht aa da Schottn blind
Do soins ma heit de Spezln sein
So frank und frei im Fruajoarswind.
I sing etz und da Mond schwankt hin und hea,
I danz etz und mei Schoddn hupfd no mea.
Mia san uns Freind, solang ma nichtan sand,
A jeda gähd fia si, wen easchd da Rausch ofangt.
Nix bleibt im Heazn ewiglich vabundn,
Ois wos im houchn Steanaliacht ma gfundn.
Li Bai